Mnangagwa gesmeek om weer invoere toe te laat | Maroela Media
Zanu PF, die regerende party in Zimbabwe, het Dinsdag ŉ beroep op pres. Emmerson Mnangagwa gedoen om Zimbabwiërs toe te laat om basiese kommoditeite wat twee jaar gelede verban is weer in te voer.
Dít terwyl basiese goedere toenemend van winkelrakke verdwyn.
Die regering het die invoer van verskeie basiese goedere verban as ŉ manier om die Wet op Invoere te beheer.
Zanu PF wat die land se nasionale verkiesing amptelik op 30 Julie gewen het ná opposisieleier Nelson Chamisa die uitslag van die verkiesings in die hof betwis het, het die prysverhogings en kommoditeitstekorte aan ŉ “geheime hand van ekonomiese saboteurs” toegeskryf wat glo vasbeslote is om Mnangagwa se plan om teen 2030 ŉ sterk middelklas in Zimbabwe gevestig te hê, te ontspoor.
Die ineenstorting word glo gedryf deur “bose magte” wat agter die verkoop van buitelandse valuta op straatvlak in die informele sektor en die verskaf van goedere aan die swartmark vir verkoop teen belaglike pryse sit.
“Ons glo dat die ontluikende ekonomiese onstuimigheid wat ons ekonomie karakteriseer die gevolg is van reaksionêre magte, verkeerde persepsies, afwesigheid en die gebrek aan ekonomiese dissipline deur sommige entiteite en individue in ons midde,” het Zanu PF gesê.
Die party het gevolglik ŉ stel maatreëls in plek gestel om Zimbabwe se huidige politieke krisis die hoof te bied.
Die party het ook die regering opdrag gegee om alle vorme van informele geldmarkte te elimineer en ŉ beroep op besighede gedoen om aan die beginsels van goeie samewerkende regering te voldoen.
Kembo Mohadi, adjunkpresident, het Dinsdagaand ŉ konferensie toegespreek en gesê die regering maak werk van die situasie. Hy het verder gesê die regering het ministers opdrag gegee om aandag te skenk aan die uitdagings en terug te rapporteer aan die uitvoerende gesag.
Hy het bygevoeg dat die regering se posisie oor Zimbabwiese staatseffek-geldnote en die Amerikaanse dollar onveranderd bly.
ŉ Nuwe betaalmiddel – oftewel “bond notes” – wat in 2016 deur die Reserwebank van Zimbabwe (RBZ) bekendgestel is, het volgens die RBZ dieselfde waarde as die Amerikaanse dollar. Algemene handelaars het egter nou begin om nie meer dié geldeenheid te aanvaar nie.
Die wêreld in foto’s – 10 Oktober 2018
Die wêreld in foto’s – 9 Oktober 2018